Dur das Stressprogramm am Morge simmer scho recht kapput in Murte aacho und de Film über russischi Ruumfahrt im   dunke Holzstapel het de einte fasch de Rescht gää... Bi de Lagebesprächig hemmer gseh, das d AMJ (Arteplage Mobile du Jura) soebe in Murte wird aalege und hend ois das natürli nöd welle entgah la. Doch di meischte sind ja scho chli müed gsi und hend die nakte Lüüt meh zur beluschtigung als zum würkliche  Nachdänke gstudiert... Si isch denn (nöd überraschend) zur langwiiligschte Arteplage (no NACH Murte) erchlärt worde, was denn scho no chli öppis söll heisse... Uf jede Fall hemmer in Murte nöd allzuvill gse, hend ois aber gliich no wele uf de Monolith begää. S isch halt schono interessant, so en roschtige Koloss zmitzt im See...  Will mir alli aber leider scho zimli müed gsi sind und ois nach oisne heissgliebte Tipis gsehnt hend isch d Besichtigung für die einte nur bis zum 2. Stock gange, so so schön  Platz gha het zum umehocke. Wenigschtens für öppis het de Ruum taugt J. Im unterschte Stock isch e 360° Liinwand uufgstellt, wo en Film druf lauft wo irgendwie sött d Schwiiz i   de Zuekunft zeige. Au das isch natürli SEHR künschtlerisch gsi, drum nöd sofort verständlich. Im 2. Stock hets ganz chliini Löcher i de Wand gha. So het mer, wenn mer genau de richtig Abstand vo de Wand gha het, dur die chöne dureluege und het s  Panorama vo Murte und Umgebig chönne gse (würkli ganz ohni Raster!!). Zoberscht isch denn no d Schwiiz i de Vergangeheit gsi, nämli s restaurierti Bild "Die Schlacht von Murten". Das isch denn au scho alles gsi, wommer vo Murte mitübercho hend, isch oisi Ziit doch scho wider ume gsi und d Usstellige recht wiit verteilt (im ganze Stettli). Wenn mir fit gsi wäred und mer mee Ziit gha hetted, denn wär sicher au die Arteplage recht interessant gsi, doch so het sich s Interesse hauptsächlich uf s erreiche vom  Bahnhof verlageret. Mir sind denn doch no heicho und hend ois au scho bald wider uf de Wäg zum Esse gmacht. De Abig hemmer mit Sport und Musiglose verbracht. Bald isches denn au scho wider recht spaat gsi und mir hend ois zur Rueh gleit, morn muend mer ja fit si, mer gönd go wandere...